[KARLOVAC](http://www.radio-mreznica.hr/lokalno/karlovac) - Akcija 'Tisuću anđela' proširila se i izvan granica Karlovačke županije – ono što je Udruga Jak kao Jakov iz Karlovca pokrenula ovdje za pomoć djeci oboljeloj od malignih bolesti radilo se i u Zadarskoj te Šibensko – kninskoj županiji, a prodaja je prvo krenula u Austriji.

Naime, izradu anđela u Zadru pokrenula je osmogodišnja Katarina čija je sestra blizanka nedavno umrla od leukemije. Brzo je napravljeno tisuću anđela i akcija je otišla dalje – do osnovnih škola u Kninu. U Beču je Katarinina teta u jednom velikom trgovačkom centru dobila štand, pa je tamo prvo krenula prodaja anđela.

Anđele se može kupiti i u Rijeci, a od 16. prosinca i na Božićnom sajmu u Karlovcu.

Karlovačkih 'Tisuću anđela' nastajalo je na brojnim radionicama u školama, ustanovama, udrugama. Dio je već prodan na humanitarnom zumbathonu za Nikol te je tada prikupljeno 1600 kuna, a sveukupno za ovu bolesnu djevojčicu od anđela je prikupljeno oko 7 tisuća kuna, a prodaja za Nikol se nastavlja i dalje.

Uz anđele Udruga “Jak kao Jakov” na štandu na Božićnom sajmu će imati i kalendare, čestitke i privjeske. Originale slika koje se nalaze na kalendarima i na čestitkama slikala su djece koje se liječe na Odjelu dječje hematologije i onkologije KBC-a “Rebro”. Najveći dio sredstava od prodaje svih spomenutih predmeta ide i za njihovo liječenje.